《琵琶仙 送褚孝通移疾归杭州，孝通新悼亡》
清代·朱祖谋

归到西湖，未应误、豆荚樱珠时节。无那孤瑟弦空，春声带愁咽。

兰棹涴、残鹃泪点，怕啼湿、故裙尘箧。中酒年光，收帆兴绪，容易华发。

待催办、腰笛单衫，趁苕水、东边旧时月。相送荷花一路，把君恩重说。

春渐老、幽单客枕，拚十年、逝水销别。可奈江国漂花，瘴天啼鴂。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。